જીવનમાં માનવીની આસપાસ સંબંધોનાં અનેક જાળાઓ, અનેક તાણાવાણાઓ ગુંથાતા રહે છે. કોઈ સંબંધ તેને પિંજરની જેમ બંધનરૂપ લાગે છે. તો કોઈ સંબંધો ભારરૂપ લાગે છે. કોઈ સ્વાર્થી લાગે છે તો કોઈ ફૂલ જેવા સુવાસિત લાગે છે. દરેક સંબંધમાં એક વાત હંમેશાં સાચી જ રહે છે. અને તે છે… સમાધાન. જીવનમાં દરેક સંબંધમાં કોઈ ને કોઈ તબક્કે માણસે સમાધાન કરવું જ પડતું હોય છે. કોઈને ઓછું તો કોઈને વધારે. સમાધાન કર્યા સિવાય કોઈ સંબંધ લાંબો ટકી શકે નહીં. કોણે અને ક્યારે, કઈ બાબતમાં, કેટલું સમાધાન કરવું એ દરેક વ્યક્તિ અને સંજોગો કે સમય પ્રમાણે અલગ જ હોય છે. એમાં કોઈ સર્વસામાન્ય નિયમ હોઈ શકે નહીં.